
Text rozhodnutia
Súd: Krajský súd Bratislava Spisová značka: 2S/326/2012 Identifikačné číslo súdneho spisu: 1012201868 Dátum vydania rozhodnutia: 27. 08. 2014 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2014:1012201868.3 Uznesenie Krajský súd v Bratislave v právnej veci žalobcu: SWIFT COMMERCE, s.r.o., IČO: 36 291 251, Sputniková 25, Bratislava, zastúpený: JUDr. Ing. Branislav Pecho, Piaristická 2, Nitra, proti žalovanému: Daňový úrad Bratislava, Ševčenkova 32, Bratislava, o preskúmanie zákonnosti rozhodnutia žalovaného č. 9102404/5/1816861/12/MagI zo dňa 17.07.2012, jednohlasne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou Krajskému súdu v Bratislave dňa 16.10.2012 sa žalobca domáha preskúmania zákonnosti rozhodnutia žalovaného č. 9102404/5/1816861/12/MagI zo dňa 17.07.2012, ktorým bolo žalobcovi oznámené, že jeho odvolanie proti dodatočnému platobnému výmeru č. 9102404/5/475905/12/MagI, podané dňa 02.07.2012, doručené žalovanému dňa 04.07.2012, zamieta z dôvodu uvedeného v § 47 ods. 5 písm. b) zákona č. 511/1992 Zb., nakoľko je podané po určenej lehote. Podľa § 244 ods. 1 O.s.p. v správnom súdnictve súdy na základe žalôb alebo opravných prostriedkov preskúmavajú zákonnosť rozhodnutí a postupov orgánov verejnej správy. Podľa § 249 ods. 1 O.s.p. konanie sa začína na návrh, ktorý sa nazýva žalobou. Podľa ustanovenia § 250b ods. 1 O.s.p. žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. Podľa ustanovenia § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zmeškanie lehoty nemožno odpustiť (§ 250b ods. 1). Súdna prax ustálila, že lehota na podanie žaloby v zmysle § 250b ods. 1 je lehotou procesnoprávnou (bližšie pozri napr. nález Ústavného súdu Slovenskej republiky sp. zn. IV. ÚS 62/03 z 3. júla 2003). Nedodržanie stanovenej lehoty na podanie žaloby v ustanovení § 250b ods. 1 predstavuje neodstrániteľný nedostatok (podmienku) konania, ktorý má za následok, že súd nemôže vydať rozhodnutie vo veci samej, ale musí konanie zastaviť (§ 250d ods. 3). Z administratívneho spisu súd zistil, že žalobcovi bolo rozhodnutie žalovaného č. 9102404/5/1816861/12/MagI zo dňa 17.07.2012 doručované na adresu uvedenú v Obchodnom registri Slovenskej republiky (ďalej len “obchodný register“). Prvý neúspešný pokus o doručenie sa uskutočnil dňa 25.07.2012, opakovaný neúspešný pokus o doručenie bol vykonaný dňa 26.07.2012 a dňa 26.07.2012 bolo rozhodnutie žalovaného uložené na pošte. Podľa § 31 ods. 3 zákona č. 563/2009 Z.z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len “zákon č. 563/2009 Z.z.“) písomnosti, ktoré sú určené do vlastných rúk právnickej osobe, je oprávnená prijímať osoba, ktorá je oprávnená konať v mene právnickej osoby, alebo osoba, ktorá je ňou poverená na prijímanie takýchto písomností. Ak nebola v mieste doručenia osoba oprávnená prijímať písomnosti zastihnutá, upovedomí ju doručovateľ vhodným spôsobom, že písomnosť príde doručiť znovu v určený deň a hodinu. Ak bude nový pokus o doručenie bezvýsledný, uloží doručovateľ písomnosť na pošte a právnickú osobu o tom vhodným spôsobom vyrozumie. Ak si nevyzdvihne právnická osoba písomnosť do 15 dní od jej uloženia, považuje sa posledný deň tejto lehoty za deň doručenia, i keď sa právnická osoba o uložení nedozvedela. S ohľadom na skutočnosť, že rozhodnutie žalovaného sa nepodarilo doručiť na adresu sídla žalobu uvedenú v obchodnom registri, žalovaný uplatnil v zmysle ustanovenia § 31 ods. 3 zákona č. 563/2009 Z.z. fikciu doručenia. Žalobca fyzicky zásielku prevzal až dňa 03.08.2012, avšak táto skutočnosť nemá vplyv na počítanie zákonnej lehoty na podanie žaloby o preskúmanie zákonnosti rozhodnutia žalovaného, nakoľko predmetné rozhodnutie sa považuje v prípade nevyzdvihnutia právnickou osobou za doručené v 15.-ty deň od jeho uloženia na pošte, aj keď sa o uložení adresát nedozvedel, čo je v danom prípade deň 10.08.2012. Z vyššie uvedeného vyplýva, že žalobcovi začala plynúť dvojmesačná zákonná lehota na podanie žaloby, ktorej zmeškanie nemožno odpustiť, dňa 10.08.2012. Dvojmesačná lehota podľa § 250b ods. 1 O.s.p. uplynula dňa 10.10.2012. Žaloba bola odovzdaná na poštovú prepravu až dňa 15.10.2012, teda bola podaná po uplynutí zákonom stanovenej lehoty - oneskorene. Vzhľadom na to, že žaloba bola podaná oneskorene, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia, a to písomne, v troch vyhotoveniach na Najvyšší súd Slovenskej republiky prostredníctvom Krajského súdu v Bratislave. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1012201868.3 (dáta aktuálne k 26. 10. 2026). Záväzné je znenie zverejnené súdom.




